Tájékoztatás a talajterhelési díjról

Tájékoztatjuk, hogy az egyes törvények Alaptörvénnyel összefüggő módosításáról szóló 2011. évi CCI. törvény 234. §-a 2012. február 1-jei hatállyal módosította a környezetterhelési díjról szóló 2003. évi LXXXIX. törvény (a továbbiakban: Ktdtv.) 12. § (3) bekezdésében foglaltakat, amely a talajterhelési díj egységdíjának mértékét a korábbi 120,-Ft/m3 helyett 1.200,-Ft/m3 összegben határozta meg.

 A felszín alatti víz állapota szempontjából érzékeny területeken levő települések besorolásáról szóló 27/2004. (XII. 25.) KvVM rendelet melléklete szerint **Nagytarcsa település fokozottan érzékeny területen helyezkedik el, így** a Ktdtv. 3. számú mellékletének 1. számú táblázata alapján **3,0-as területérzékenységi szorzó alkalmazása szükséges**.

A **talajterhelési díj mértékét** a talajterhelési díj alapja (a szolgáltatott, vagy egyedi vízbeszerzés esetében a méréssel igazolt felhasznált, illetve mérési lehetőség hiányában az átalány alapján meghatározott víz mennyisége, csökkentve a külön jogszabály szerinti locsolási célú felhasználásra figyelembe vett vízmennyiség 10%-a), az egységdíj (1.200,-Ft), valamint a település közigazgatási területére vonatkozó területérzékenységi szorzó (3,0) határozza meg.

**Külön jogszabály alapján a locsolásra felhasznált vízmennyiség**

Annak a vízmennyiségnek a 10%-a, amelyet családi-házas ingatlanon, vagy lakásonként legalább 100 m2 zöldterületi tulajdonnal rendelkező társasházban április 1-je és szeptember 30-a között fogyasztanak, locsolási kedvezményként figyelembe vehető.

A **talajterhelési díj alapja csökkenthető** azzal a számlákkal igazolt mennyiséggel, amelyet a kibocsátó szennyvíztárolójából, olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja.

A talajterhelési díjat a kibocsátónak kell megállapítania, bevallania és megfizetnie (önadózás) a **tárgyévet követő év** **március 31-ig**. Tehát Adózónak **a 2016. évre vonatkozó bevallását legkésőbb 2017. március 31. napjáig kell benyújtania és a díjat megfizetnie.**

 **A talajterhelési díj alapját csökkentő számlát, igazolást, az azok keltét követő évben benyújtandó bevallással együtt kell megküldeni az adóhatósághoz!!!**